DA Den Europæiske Unions Tidende CE 84/901

(2004/C 84 E/0996)

SKRIFTLIG FORESPØRGSEL E-0888/04

af Bob van den Bos (ELDR) til Kommissionen

(22. marts 2004)

Om: Slagterier i Grækenland

I konklusionerne i en rapport fra Kommissionens Levnedsmiddel-og Veterinærkontor om en inspektionsrejse, det foretog i Grækenland i juli 2003, nævnes det, at mange græske slagterier stadig er udviser alvorlige mangler for så vidt angår overholdelse af EU's krav. Selv om de kompetente myndigheder har givet Kommissionens tjenestegrene garanti for, at de vil fuldføre de planlagte aktioner, fandt inspektørerne stadig mangler i de administrative strukturer, de driftsmæssige standarder og i dyrevelfærd og det veterinære tilsyn.

Kan Kommissionen oplyse, hvilke foranstaltninger den vil træffe eller allerede har truffet for at forbedre forholdene på slagterierne i Grækenland? Omfatter disse foranstaltninger sanktioner? I bekræftende fald, hvilke og hvornår vil de blive gennemført?

Svar afgivet på Kommissionens vegne af David Byrne

(30. april 2004)

Udkastet til rapport om produktion og afsætning af fersk kød på baggrund af inspektionsrejsen til Grækenland i juli 2 003 (Ref.: 9176/2003) blev sendt til de ansvarlige græske myndigheder den 21. august 2003 med anmodning om en udtalelse.

I deres bemærkninger af 30. september til rapportudkastet forsikrede de græske myndigheder, at de slagterier og op skæringsvirksomheder, hvor inspektionen havde afsløret alvorlige mangler, var blevet frataget deres officielle tilladelse til at markedsføre kød i EU. Endvidere havde de ansvarlige centrale myndigheder i Athen sendt standardformularer for kontrol af virksomheder til alle præfekturer i Grækenland med påbud om at rapportere tilbage om situationen i sektoren for rødt kød.

I et brev af 17. februar 2004, som var ledsaget af en handlingsplan, fremsendte de græske myndigheder deres bemærkninger til den endelige rapport om inspektionsrejsen. Heri gentog de græske myndigheder i det store og hele de bemærkninger, de havde fremsat til rapportudkastet. Handlingsplanen indeholdt intet, som lod formode, at anbefalingerne i rapporten blev fulgt på tilfredsstillende måde.

I lyset af dette og andre resultater af Levnedsmiddel- og Veterinærkontorets inspektionsrejser til Grækenland i den senere tid sendte Kommissionens tjenestegrene den 27. februar 2004 en administrativ note om overtrædelse til de græske myndigheder vedrørende underbemanding i de tjenestegrene, der er ansvarlige for fødevare- og veterinærkontrol, med anmodning om en snarlig redegørelse for de forhold, som Kommissionens tjenestegrene har udtrykt forbehold over for. Redegørelsen fra de græske myndigheder var ikke tilstrækkelig til, at disse forbehold kunne trækkes tilbage. Derfor vil Kommissionen nu indlede overtrædelsesprocedure mod Grækenland. De græske myndigheder vil inden længe modtage endnu en administrativ note om dyrevelfærdsforhold.

Desuden vil andre forhold vedrørende fødevare- og veterinærkontrol, som de græske myndigheder har redegjort for på tilfredsstillende vis, blive kontrolleret mere indgående af Levnedsmiddel- og Veterinær-kontoret i forbindelse med de inspektionsrejser til Grækenland, der er planlagt til senere på året.